B4-0742, 0763, 0775, 0781, 0809 ja 0833/95

Päätöslauselma rauhanneuvotteluiden epäonnistumisesta Sri Lankassa

Euroopan parlamentti, joka

- palauttaa mieliin Sri Lankan tilannetta koskevat päätöslauselmansa, erityisesti 22. huhtikuuta 1994 annetun päätöslauselman ((EYVL C 128, 9.5.1994, s. 530)),

A. on syvästi huolestunut rauhanneuvottelujen epäonnistumisesta Sri Lankan demokraattisesti valitun hallituksen ja LTTE:n välillä, joiden päämääränä oli ratkaista pitkään jatkunut konflikti kyseisessä maassa,

B. muistuttaa, että Chandrika Kumaratungan 16. elokuuta ja 9. marraskuuta 1994 saavuttamat vaalivoitot olivat seurausta vapaista, puolueettomista ja säännönmukaisista vaaleista ja että tultuaan valituksi presidentiksi, hän korosti henkilökohtaista sitoumustaan rauhanneuvottelujen aloittamiseksi LTTE:n kanssa, lupasi hajauttaa keskushallinnon valtaa entisestään sekä lujittaa ihmisoikeuksien suojaa ja korosti, että kaikkien Sri Lankan kansalaisten on voitava säilyttää etniseen taustaan, uskontoon ja kieleen liittyvä identiteettinsä,

C. tuomitsee erittäin ankarasti LTTE:n yksipuoliset, presidentti Kumaratungan 8. tammikuuta 1995 julistaman tulitauon rikkomukset, ja toteaa järkyttyneenä, että LTTE:n suorittamissa hyökkäyksissä Sri Lankan laivaston aluksia vastaan Trincomaleen satamassa 19. huhtikuuta 1995, kahden ilmavoimien kuljetuskoneen tuhoamisessa ohjuksin 28. ja 29. huhtikuuta 1995 sekä muissa hyökkäyksissä sekä sotilas- että siviilikohteisiin, joista viimeisimmät Amparain ja Vavunian alueille, on kuollut vielä 300 uutta uhria niiden yli 30 000:n lisäksi, jotka ovat menehtyneet LTTE:n aloitettua aseellisen toimintansa 1970-luvulla,

D. muistuttaa, että niistä useista taistelevien tamilisissien joukoista, jotka aikaisemmin kävivät aseellista taistelua erillisen tamilinkielisen valtion perustamiseksi, ainoastaan LTTE kieltäytyi tuolloin luopumasta aseellisesta taistelusta ja osallistumasta rauhanneuvotteluihin,

E. on syvästi huolestunut LTTE:n hallussa olevilla alueilla, kuten Jaffnan niemimaalla, niihin tamileihin kohdistuvasta sorrosta, jotka eivät tue LTTE:tä,

F. palauttaa mieliin puheenjohtajiston Euroopan unionin puolesta 21. huhtikuuta 1995 antaman julkilausuman Sri Lankasta, jossa tuomitaan LTTE:n hyökkäykset Trincomaleessa ja muistutetaan tarpeesta löytää rauhanomainen ratkaisu Sri Lankan konfliktiin,

1. Tuomitsee LTTE:n toiminnan sen vetäydyttyä rauhanneuvotteluista ja rikottua yksipuolisesti tulitaukoa väkivallanteoilla, joihin ei oltu annettu aihetta;

2. Katsoo, että LTTE:n mainitsemat syyt rauhanneuvottelujen katkaisemiselle Sri Lankan hallituksen kanssa todistavat LTTE:n peitellystä haluttomuudesta aloittaa rakentavaa vuoropuhelua;

3. Korostaa, että rauhanneuvottelujen katkeaminen saattaa johtaa konfliktin uuteen kiihtymiseen, ja vetoaa molempiin osapuoliin neuvottelujen uudelleen aloittamiseksi, mikä antaisi mahdollisuuden uuden tulitaukosopimuksen tekemiseen ja muiden kuin sotatarvikkeiden Jaffnan niemimaalle suuntautuvien toimitusten uudelleen aloittamiseen;

4. Painottaa Sri Lankan hallitukselle, että sen on tärkeää välttää mielivaltaisia siviiliväestöön kohdistuvia kostotoimia ja olla halukas neuvottelemaan muiden tamilijärjestöjen kanssa, jotka eivät tuo LTTE:tä;

5. Kehottaa Euroopan unionia ja sen jäsenvaltioita tukemaan kaikin mahdollisin poliittisin ja taloudellisin keinoin Sri Lankan hallituksen pyrkimyksiä käynnistää uudelleen rauhanprosessi ja parantaa ihmisoikeuksia koskevan lainsäädännön soveltamista; kehottaa komissiota vahvistamaan yhteistyötään Sri Lankan hallituksen kanssa äskettäin tehdyn sopimuksen puitteissa ja antamaan sille kaiken tarvittavan tuen rauhan ja sovinnon aikaansaamiseksi;

6. Vetoaa Intian valtameren alueen hallituksiin, erityisesti SAARC-maihin, jotta nämä painostaisivat LTTE:tä palaamaan neuvottelupöytään;

7. Vaatii Euroopan unionia ja sen jäsenvaltioita tiukentamaan asekaupan valvontaa ja estämään aseiden toimitus LTTE:lle ja sen kaltaisille järjestöille;

8. Kehottaa puhemiestään välittämään tämän päätöslauselman neuvostolle, komissiolle, jäsenvaltioille ja Sri Lankan sekä SAARC:n jäsenvaltioiden hallituksille ja LTTE:lle.